b'\n_START_ARTICLE_\nStorbritannias postkoder\n_START_PARAGRAPH_\nStorbritannias postkoder er alfanumeriske koder som brukes av Royal Mail for \xc3\xa5 identifisere steder, tilsvarende postnummer. De ble innf\xc3\xb8rt gradvis i perioden 1959\xe2\x80\x931974. I tillegg til at postverket bruker kodene, blir de ogs\xc3\xa5 brukt til identifisering av steder i ruteplanleggere, utregning av forsikringspremier og annet._NEWLINE_Ettersom postkodene ikke identifiserer hovedsorteringskontor og underkontor er det ikke optimale for postomb\xc3\xa6ringen, og det er derfor innf\xc3\xb8rt en femsifret kode, Mailsort. Forretningskunder som skriver Mailsort-koden p\xc3\xa5 sine brev ved sendinger p\xc3\xa5 minst 4000 enheter f\xc3\xa5r rabatt p\xc3\xa5 porto.\n_START_SECTION_\nAnnen bruk\n_START_PARAGRAPH_\nPostkodene ble innf\xc3\xb8rt kun for \xc3\xa5 sortere og dele ut post p\xc3\xa5 en effektiv m\xc3\xa5te, og stemmer derfor i liten grad med administrative grenser. Allikevel har de blitt en viktig geografisk referanse, og visse postkoder har blitt synonyme med omr\xc3\xa5dene de betegner. De har ogs\xc3\xa5 blitt brukt til statistikkinnhenting, markedsf\xc3\xb8ring og utregning av forsikringspremier basert p\xc3\xa5 hvor stor risiko det er i omr\xc3\xa5de._NEWLINE_Noen steder er personer, vanligvis bosatt i utkanten av et postkodeomr\xc3\xa5de, p\xc3\xa5virket p\xc3\xa5 en eller annen m\xc3\xa5te av koden. I Windsor and Maidenhead har det v\xc3\xa6rt en bevegelse for \xc3\xa5 f\xc3\xa5 endret koden fra SL til WM, for \xc3\xa5 unng\xc3\xa5 \xc3\xa5 bli forbundet med Slough. Bakgrunnen for dette er at Windsor og Maidenhead regnes som et bedre sted \xc3\xa5 bo, mens Slough er forbundet med industriomr\xc3\xa5der. Det har ogs\xc3\xa5 kommet krav fra en n\xc3\xa6ringsdrivende i Ilford om \xc3\xa5 f\xc3\xa5 endret kode fra IG1 til E19 fordi potensielle kunder ikke oppfatter at bedriften holder til i London._NEWLINE_I forhold til forsikringspremier har innbyggere i West Heath i SE2 bedt om \xc3\xa5 bytte til koden for Bexleyheath, DA6/DA7, fordi andre deler av SE2 har h\xc3\xb8yere kriminalitet og dermed trekker premiene opp. Det samme er tilfelle i Kingston Vale, hvor man \xc3\xb8nsker \xc3\xa5 bruke koden for Kingston upon Thames. I Denham i Buckinghamshire brukes koden for Uxbridge, hvilke skaper forvirring blant varebud med forsinkede leveranser som konsekvens._NEWLINE_Royal Mail har i alle disse sakene svart at det er \xc2\xabpraktisk talt intet h\xc3\xa5p\xc2\xbb om \xc3\xa5 f\xc3\xa5 endret postkode, ettersom dette bare gj\xc3\xb8res for \xc3\xa5 tilpasse systemet til Royal Mails operative behov. Det har blitt gjort noen endringer i tr\xc3\xa5d med dette, som da innbyggerne p\xc3\xa5 Wirral-halv\xc3\xb8ya gikk fra L (Liverpool) til CH (Chester) da et nytt sorteringskontor ble \xc3\xa5pnet._NEWLINE_Endel selskaper deler inn sine kunder etter postkoder. Da noen koder krysser grensene mellom England og Wales eller Skottland har dette f\xc3\xb8rt til at endel av British Sky Broadcastings kunder blir plassert i feil BBC- og ITV-regioner, og at radioamat\xc3\xb8rer har f\xc3\xa5tt feil kallesignal.\n_START_SECTION_\nPostkoder i andre deler av landet\n_START_PARAGRAPH_\nF\xc3\xb8r det moderne postkodesystemet ble innf\xc3\xb8rt hadde ogs\xc3\xa5 enkelte andre byer, som Belfast, Birmingham, Edinburgh, Glasgow, Liverpool, Manchester, Salford, Newcastle upon Tyne og Sheffield egne postkoder. Da de nye kodene ble innf\xc3\xb8rt ble disse i stor grad innarbeidet; for eksempel har Toxteth tidligere Liverpool 8, som ble til L8 som f\xc3\xb8rste ledd i den nye koden._NEWLINE_Manchester og Salford hadde separate koder, men i det nye systemet fikk begge byer M for Manchester. De gamle postkodene i Salford finnes fortsatt p\xc3\xa5 en del eldre gateskilt, i form av Salford 4 og lignende._NEWLINE_Glasgow hadde i likhet med London postkoder basert p\xc3\xa5 himmelretningene, noe som var innf\xc3\xb8rt fordi byen ofte har v\xc3\xa6rt regnet som Det britiske imperiets by nummer to. Disse ble omgjort da det nye systemet ble innf\xc3\xb8rt, slik at C1 ble G1, W1 ble G11, N1 ble G21, E1 ble G31, S1 ble G41, SW1 ble G51 og s\xc3\xa5 videre.\n_START_SECTION_\nValidering\n_START_PARAGRAPH_\nDet kompliserte systemet betyr at for praktisk talt enhver regel som gjelder finnes det unntak. Det finnes heller ikke noe kontrollnummer, og det er dermed nesten umulig \xc3\xa5 lage et system for automatisk validering av postkoder ut fra m\xc3\xb8nsteret._NEWLINE_Validering foreg\xc3\xa5r derfor normalt mot Postcode Address File (PAF), som er et adresseregister generert av Royal Mail. Det inneholdt pr. 2006 omkring 27 millioner adresser. Men ogs\xc3\xa5 dette systemet inneholder feil, i form av feiltasting og utdaterte definisjoner._NEWLINE_Det er mulig \xc3\xa5 validere formatet i den grad at man kan vite om det er en gyldig kode eller ikke, men ikke om det er en eksisterende kode. Dette gj\xc3\xb8res ved hjelp av reglene i British Standard BS 7666. F\xc3\xb8rste tegn skal alltid v\xc3\xa6re en bokstav, og de tre siste skal alltid v\xc3\xa6re et tall fulgt av to bokstaver. Det er ogs\xc3\xa5 noen restriksjoner p\xc3\xa5 hvilke bokstaver som kan brukes i noen posisjoner. Dermed f\xc3\xa5r man uttrykket:_NEWLINE__NEWLINE_[A-Z]{1,2}[0-9R][0-9A-Z]? [0-9][A-Z-[CIKMOV]]{2}_NEWLINE_Det er ogs\xc3\xa5 mulig \xc3\xa5 sette opp et mer komplisert uttrykk som sjekker alle regler i standarden_NEWLINE__NEWLINE_(GIR 0AA|[A-PR-UWYZ]([0-9]{1,2}|([A-HIK-Y][0-9](|[0-9]|[ABEHMNPRVWXY]))_NEWLINE_|[0-9][A-HJKSTUW]) [0-9][ABD-HJLNP-UW-Z]{2})_NEWLINE_Reglene i BS 766 gjelder ikke for kodene til British Forces Post Office, som har formatene BFPO NNN eller BFPO c/o NNN, der NNN representerer ett til fire siffer.\n_START_SECTION_\nPostkoder i Nord-Irland\n_START_PARAGRAPH_\nNord-Irland var det siste omr\xc3\xa5det i Det forente kongerike som fikk postkoder, i \xc3\xa5rene 1970 til 1974. Belfast hadde allerede koder, men resten av landet var vanskelig \xc3\xa5 organisere, ikke minst fordi mange veier ikke hadde navn, og mange hus hadde ikke nummer. Det var derfor sv\xc3\xa6rt mange som delte adresse, noe man fortsatt finner mange tilfeller av p\xc3\xa5 landet i Irland. Som f\xc3\xb8lge av dette fikk alle veier navn, og de fleste hus, ogs\xc3\xa5 p\xc3\xa5 landsbygda, fikk nummer.\n_START_SECTION_\nKronbesittelser\n_START_PARAGRAPH_\nKanal\xc3\xb8yene Jersey og Guernsey, samt Man, opprettet i 1969 egne postadministrasjoner, og ingen av dem tok i bruk postkoder f\xc3\xb8r i 1990-\xc3\xa5rene. Kodene f\xc3\xb8lger det britiske formatet, med JE for Jersey, GY for Guernsey og IM for Man (eng. Isle of Man).'